CIROGRAPHUM In nomine sanctę et individuę Trinitatis. Humbertus Dei gratia eduensis episcopus dilecto sibi in Christo fratri Rainardo cisterciensi abbati ejusque successoribus regulariter substituendis in perpetuum. Desiderium quod ad religionis propositum pertinere dinoscitur, auctore Deo, celeri effectu prosequendum est. Quocirca, dilecte in Domino frater, tuis tuorumque fratrum postulationibus annuentes, laudante capitulo eduensis ęcclesię, dedimus ęcclesiam Marriniaci liberam, salvo tamen episcopali jure, sedelocensi ęcclesię. Arnulfus autem Sedeloci decanus et ejus ęcclesię conventus, precibus nostris, in manu nostra omnem censum quem annuatim a cisterciensi ęcclesia pro Crispiaco recipiebant, .XII. scilicet annonę sextarios et tres solidos in perpetuum jam dictę ęcclesię cisterciensi libere retinendum guirpiverunt. Ceterum quod predecessoris mei bonę memorię donni Stephani episcopi tempore, in silva quę vocatur Telei retinuerunt, scilicet ut ad proprios usus necessaria ibidem acciperent, nunc quoque retinuerunt. Sed et in decima hoc retinuerunt ut si alii licentia monachorum predicti fundi terram non ad opus monachorum eorumdem sed ad proprium coluerint de eadem decima, jus suum accipiant. Nam quantum ad propriam cisterciensium agriculturam pertinet decimam hujus terrę tam sancti Andochii quam beati Nazarii canonici voluntate antedicti predecessoris mei, monachis prescriptis ex toto dimiserant. Sciendum etiam clericos retinuisse mansos, rusticos et redditus quos in diversis villis habebant, qui ad prefatum fundum Crispiacum pertinuerant. Ipsum namque fundum Crispiacum totum in terris in silvis, in pratis, in aquis pro supradicto censu nunc dimisso, consensu et consilio sepedicti venerabilis predecessoris mei, conventus sedelocensis ęcclesię cisterciensi pro redemptione animarum suarum concesserat. Huic nostro dono quod de ęcclesia Marriniaci ęcclesię sedelocensi fęcimus et guirpinę census quam conventus sedelocensis ęcclesię cisterciensi fęcit, interfuerunt hi: Willelmus decanus eduensis, Henricus archidiaconus, Arnulfus decanus sedelocensis, Ansericus, Sewauldus, Johannes senescauldus, Alinardus, Petrus, Willelmus, Seguinus; laici, Maurinus major, Bruno de Parriciaco, Stephanus pilosus, Constantinus, Willelmus serviens decani, Constantius de Cliniaco, Durandus decanus. De his autem, quę predecessoris mei tempore facta prescripsimus, hi sunt testes: Sewinus decanus, Lambertus cantor, Arnulfus capellanus, Girardus de Arneto, Lambertus prepositus de Sedeloco, Petrus Carbonellus et alii quam plures. Quando vero capitulum sancti Nazarii eduensis ęcclesię prefatum donum quod de ęcclesia Marriniaci sedelocensi ęcclesię fęcimus, laudavit in manu Arnulfi ejusdem sedelocensis ęcclesię decani, affuerunt hii: Willelmus decanus, Walterius cantor, Humbertus archidiaconus, Johannes senescauldus, Walterius archipresbiter, Humbertus de Til. Si qua igitur in posterum ęcclesiastica secularisve persona hanc nostrę donationis paginam sciens, contra eam temere venire temptaverit, secundo terciove commonita, si non satisfactione congrua emendaverit a sacratissimo Corpore et Sanguine Domini nostri Jhesu Christi aliena fiat, atque in extremo examine districtę ultioni subjaceat. Conservantibus vero eisdem locis, cisterciensi videlicet ęcclesię et sedelocensi quę sua sunt, sit pax Domini nostri Jhesu Christi quatinus et hic fructum bonę actionis percipiant, et apud districtum judicem premia ęternę pacis inveniant. Amen.